SDC เด้ง 8% นิวไฮในรอบ 3 เดือน คาดปีนี้ธุรกิจพลิกฟื้น หนุนรายได้แตะ 4 พันลบ.
SDC เด้ง 8% นิวไฮในรอบ 3 เดือน คาดปีนี้ธุรกิจพลิกฟื้น หนุนรายได้แตะ 4 พันลบ. โดย ณ เวลา 14.47 น. อยู่ที่ระดับ 0.40 บาท บวก 0.03 บาท หรือ 8.11% สูงสุดที่ระดับ 0.43 บาท ต่ำสุดที่ระดับ 0.37 บาท ด้วยมูลค่าซื้อขาย 16.21 ล้านบาท
1 ก.พ. 2562

ผู้สื่อข่าวรายงานว่า บริษัท สามารถ ดิจิตอล จำกัด (มหาชน) หรือ SDC ล่าสุด ณ เวลา 14.47 น. อยู่ที่ระดับ 0.40 บาท บวก 0.03 บาท หรือ 8.11% สูงสุดที่ระดับ 0.43 บาท ต่ำสุดที่ระดับ 0.37 บาท ด้วยมูลค่าซื้อขาย 16.21 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบเกือบ 3 เดือน นับตั้งแต่ราคาหุ้นอยู่ที่ระดับ 0.40 บาท เมื่อวันที่ 8 พ.ย. 2561
นายวัฒน์ชัย วิไลลักษณ์ กรรมการผู้จัดการใหญ่ บริษัท สามารถคอร์ปอเรชั่น จำกัด (มหาชน) หรือ SAMART เปิดเผยว่า ในปีนี้บริษัทจะสามารถพลิกกลับมามีกำไรสุทธิ จากปีก่อนที่คาดว่าจะมีผลขาดทุนสุทธิ แต่จะอยู่ในระดับลดลงจากปี 60 ที่ขาดทุนสุทธิ 947.96 ล้านบาท และตั้งเป้ารายได้ปี 62 เติบโตมาที่ 2 หมื่นล้านบาทเติบโต 30-40%จากปีก่อน ซึ่งปีนี้จะเป็นปีแห่งการพลิกฟื้นธุรกิจองค์กร
โดยในส่วนของ SDC คาดว่าปีนี้จะพลิกฟื้นธุรกิจได้ดีหลังจากปรับโครงสร้างและขยายโอกาสสู่ธุรกิจใหม่ ๆ และตั้งเป้ารายได้ที่ 4 พันล้านบาท และตั้งเป้าให้บริการโครงข่ายวิทยุคมนาคมระบบดิจิทัล ปีนี้ที่ 1 แสน Subscribers โดยเจาะกลุ่มลูกค้าส่วนภาครัฐเป็นหลัก เช่น กระทรวงมหาดไทย, การรถไฟแห่งประเทศไทย, อาสาสมัครป้องกันภัย เป็นต้น จากปัจจุบันที่มีการวางโครงข่ายฯ ดังกล่าวไปแล้วกว่า 60-70%